# logo-skupnost-e1465966723931

**Vodnikova 56**

**1000 LJUBLJANA**

**skupnostvdcs@gmail.com**

**Datum: 12.5. 2017**

**Priložnosti vključevanja odraslih oseb s posebnimi potrebami v skupnost**

Skupnost Varstveno delovnih centrov združuje 32 javnih zavodov in koncesionarjev – izvajalcev, ki v okviru javne službe na socialnovarstvenem področju izvajamo storitev vodenja, varstva in zaposlitve pod posebnimi pogoji, ter storitev institucionalnega, varstva za zakonske upravičence - odrasle osebe z motnjo v duševnem razvoju, ki so lahko dodatno gibalno in ali senzorno ovirane, osebe, ki imajo prirojene ali pridobljene poškodbe gibalnega aparata, centralnega ali perifernega živčevja in osebe s poškodbo glave – osebe s posebnimi potrebami.

Vsi izvajalci pomembno prispevamo k socialnemu vključevanju in družbeni povezanosti skupnosti, saj socialnovarstvene storitve izvajamo za eno najranljivejših skupin, odrasle osebe z raznolikimi posebnimi potrebami.

Organizirane oblike družbene skrbi za populacijo oseb s posebnimi potrebami so bile formirane z namenom delovnega in socialnega vključevanja ter s tem izenačevanja njihovih možnosti v družbi in dejavnem življenju.

V preteklih 2. desetletjih je bil v Sloveniji na področju skrbi za odrasle osebe s posebnimi potrebami narejen pomemben strokovni razvoj, tako z doktrinarnimi usmeritvami kot razvojem novih, diferenciranih, inovativnih programov. Izvajalci smo zasledujoč spremenjene potrebe uporabnikov razvili številne dobre prakse, z novo paradigmo storitev, ki v organizaciji procesa izhaja iz načel partnerstva in participacije. Storitev, ki v središče postavljajo uporabnika - kjer izvajalec in uporabnik skozi izvajanje storitve v soustvarjanju iščeta uporabnikove potenciale in jih usmerjata v načine za zadovoljevanje njegovih potreb ter možnosti vplivanja na lastno življenje. Storitve, ki izhaja iz razumevanja uporabnikove življenjske situacije, iskanja možnosti in prepoznavanja priložnosti za njegovo čim bolj samostojno, neodvisno življenje, tako v okviru

storitve vodenja, varstva in zaposlitve pod posebnimi pogoji:

* izvajanje inkluzivnih zaposlitev posameznikov z vključitvijo posameznikov v redna delovna okolja ( OBI, Bauhaus, Mc Donalds, Komunala, Zeleni programi, frizerski saloni…)
* izvajanje inkluzivnih zaposlitev z vključitvijo večjega števila uporabnikov ali skupine v redna delovna okolja, namesto, da organizacija pripelje kooperantsko delo v VDC
* diferencirani programi za starejše uporabnike

in storitve institucionalnega varstva:

* diferencirani programi za starejše uporabnike
* podporne oblike bivanja manjšim skupinam
* podporne oblike samostojnemu bivanju ( posamezniki, pari, mamice z otroki…)
* oblike kot na primer kmetija s samooskrbo

Analize stanj nam ponujajo relevantne podatke, zlasti:

* struktura uporabnikov se je skozi v leta močno spremenila
* povprečen uporabnik ob pripravi Standardov in normativov je bila oseba z zmerno motnjo v duševnem razvoju, stara približno 20 do 30 let, relativno samostojna, zmožna uporabe javnega prevoza
* Pravilnik o standardih in normativih je ob spremembi leta 2005 le razširili krog upravičencev, ni pa akt upošteval sočasne potrebe po spremembi ( kadrovskih, tehničnih, prostorskih…) pogojev
* danes je povprečni uporabnik storitve VDC star od 40 do 50 let, pogosto z več primanjkljaji, ovirami ( senzorno, gibalno) oziroma motnjami
* starost se je osebam z motnjo v duševnem razvoju podaljšala, kot ostali populaciji
* razkoraka med potrebami uporabnika nekoč in danes zakonske podlage ne upoštevajo
* veljavni kadrovski normativ ne omogoča individualizacije
* bivalne enote predvidevajo bivanje do 24 stanovalcev, zavodske še mnogo več. Izvajanje institucionalnega varstva ob takem številu ne omogoča uporabe temeljnih načel deinstitucionalizacije
* uporabniki se po 65 letu, ob pomanjkanju drugih možnosti, pogosto vključujejo v domove za stare, ki zanje pogosto niso ustrezna oblika varstva.

Veljavna zakonodaja neustrezno določa podlage in okvire za izvajanje novih in sodobnih programov in ne omogoča sledenja drugačnim in spremenjenim potrebam odraslih uporabnikov, kar utemeljujemo z:

* praksa je z razvojem povsem prehitela zakonske podlage - opozorila stroke
* z obstoječo zakonodajo kršimo mednarodne akte, Konvencije, Deklaracije …
* prevzemamo odgovornost za nesprejemljiva tveganja, ki presegajo naše pristojnosti
* obstoječi kadrovski normativ ne dopušča inkluzivnega vključevanja
* potrebi po pluralizaciji storitev, kot izhodišče za proces deinstitucionalizacije
* nujno spremembo paradigme na katerem sloni sedanje načrtovanje/zagotavljanje podpore, ki še vedno izhaja iz različnih statusov ali diagnoz, ljudi »kategoriziramo« glede na pred tudi več desetletji postavljeno diagnozo ali določeno pravico, po vnaprej in od zunaj določenih predstavah o tem, kaj potrebujejo in celo želijo.
* deinstitucionalizacija je proces, ki zahteva spremembo v odnosu moči - med uporabniki in tistimi, ki jim zagotavljamo pomoč in podporo
* skrb mora postati - oskrba
* **r**azmeroma samostojne uporabnike vključujemo v institucionalno varstvo, bi pa lahko z določeno stopnjo podpore bivali v skupnosti ali doma
* za vključevanja uporabnikov v delovna okolja izven zavoda nimamo zakonskih podlag, saj ne sledijo aktualnim potrebam in izvajalski praksi
* odgovorne osebe izvajalca s tovrstnim sodelovanjem prevzemamo veliko odgovornost, saj gre za resne situacije in resne posledice,
* nimamo instituta oz. vzpostavljenih poenotenih parametrov, na podlagi katerih bi se odrasle osebe s posebnimi potrebami usmerilo v ustrezne nadaljnje programe, preverjalo njihove potenciale ter dela - zmožnost
* uporabniki imajo pravico, ki izhaja iz ugotovljene nezmožnosti za pridobitno delo. Ob obstoječi zakonski ureditvi, bi uporabnik ob zaposlitvi izgubil možnost prehoda nazaj, ko in če bi se izkazalo, da ne zmore
* delodajalec jih ne more uveljavljati v okviru kvot za zaposlovanje invalidov
* pri inkluzivnem delovnem vključevanju se soočamo z delovno pravno zakonodajo ( ocena tveganja delovnega mesta, ne predvideva zaposlitve oseb s posebnimi potrebami, prispevek za poškodbe pri delu, zdravniški pregled, varstvo pri delu…. )
* delovna okolja ne poznajo specifičnega funkcioniranja in potreb oseb s posebnimi potrebami
* pri iskanju primernih delovnih okolij, ki bi imela pogoje za tovrstno vključevanje se soočamo s težavami, prav tako pri iskanju zainteresiranih delovnih okolij. Običajno so to okolja, kjer gre za osebna poznanstva in socialni čut vodstvenih delavcev.

V luči procesa deinstitucionalizacije in iskanja priložnosti za enakopravno vključevanje odraslih oseb s posebnimi potrebami potrebujemo:

* inovativne oblike skupnostnega bivanja za vse starostne skupine
* premik v skupnostne, podporne storitve z največ 6 do 8 stanovalci.
* možnost fleksibilnega odzivanja na potrebe po začasnih, kratkotrajnih vključitvah - podpora uporabniku v domačem okolju, s čimer ni nujna stalna namestitev
* pogoje za izvajanje novih storitev - VDC kot koordinator in inkubator novih idej, storitev in programov, tudi pomoči na domu, različnih oblik stanovanjske podpore, pomoč svojcem
* jasno določen obseg celotne možne storitve  (v vseh življenjskih opravilih – varnost, gospodinjstvo, osebna higiena, gibanje, komunikacija, socialno vključevanje …)
* vzpostavitev zakonskih podlag za krepitev možnosti socialnega in delovnega udejstvovanje s prehajanjem v redna delovna okolja v časovnem in vsebinskem obsegu, ki sledi posameznikovim zmožnostim in potrebam
* spodbujanje vzpostavljanja prilagojenih, podpornih zaposlitev, s strokovno podporo, pomočjo in zagotavljanjem ustreznih pogojev skozi fleksibilnost zakonodaje in institucij pri prehajanju med različnimi statusi
* spodbude delovnim okoljem ( davčne olajšave, subvencije, kvote ) in s tem pripravljenost in interes po vzpostavljanju prilagojenega delovnega okolja, ki vključuje tudi vso potrebno strokovno podporo in pomoč.
* kadrovsko socialno delo, bi moralo prevzeti naloge izobraževanja in osveščanja za zaposlene v delovnih okoljih, kamor se osebe s posebnimi potrebami vključujejo
* možnosti večje fleksibilnosti pri prehajanju med izvajalci (začasno, trajno) tudi kadrov ne le uporabnikov
* oblikovanje srednješolskega programa izobraževanja ali ustrezne dokvalifikacije za delo z osebami s posebnimi potrebami
* sprememba zakonodaje ter rešitve, da bi posameznik obdržal stanovanje v katerem je bival in soodločal o tem (sprememba zakona o dedovanju)
* v okviru bivanja vzpostavitev oblik sodobnega, prijaznega bivalnega okolja, med katerimi bo uporabnik lahko prosto izbiral
* ozaveščanje družbe z odpravljanje tabujev povezanih z osebami s posebnimi potrebami
* storitve morajo izhajati iz (lokalnih) kulturnih tradicij ter ponuditi ustrezno prilagojene rešitve, ki upoštevajo te posebnosti ter zagotavljajo bližino med izvajalcem storitve in uporabnikom z zagotavljanjem enakega dostopa do storitev
* ponudniki storitev potrebujejo večjo avtonomijo pri odgovarjanju na raznovrstnost in spreminjajoče se potrebe uporabnikov

Organizacija socialnih storitev in njihov obseg se močno razlikujejo glede na zgodovinske, geografske, družbene in kulturne značilnosti, so pa ključne za varovanje temeljnih človekovih pravic in človekovega dostojanstva ter prispevajo k ustvarjanju enakih možnosti za vse, s čimer povečujejo zmožnosti posameznikov, da so polno udeleženi v družbi.

V aktualnem trenutku – skozi proces deinstitucionalizacije, pripravi zakona o dolgotrajni oskrbi, zakona o socialnem vključevanju in drugih zakonskih podlag, vidimo priložnost, da ustrezno odgovorimo na spremenjene individualne in specifične potrebe naših uporabnikov ter prispevamo k storitvam po meri uporabnika in njegovi možnosti vplivanja na lastno življenje.

Le z razumevanjem njemu edinstvene življenjske situacije, iskanjem možnosti in prepoznavanjem priložnosti za njegovo čim večjo samostojnost, mu bo omogočeno življenje po njegovih predstavah in njegovem videnju kakovosti življenja.

Za spremembe pa potrebujemo vzpostavitev ustreznih pogojev, najprej zakonskih ter sistem, ki zagotavlja pravico do spoštovanja osebnega dostojanstva slehernega uporabnika ter spreminjanje odnosa vseh, izvajalcev in bližnjih, okolice ter celotne družbe.

Potrebujemo jasno opredelitev vlog, odgovornosti in medsebojnih odnosov deležnikov, ki sodelujemo pri načrtovanju, razvoju, financiranju, izvajanju, podpori, spremljanju in vrednotenju omenjenih socialnovarstvenih storitev.

Za Skupnost VDC Slovenije

 Mirjana Česen, predsednica